รับล้างหนี้นันแบงก์ดอก14%
กรุงไทยออมสินไอแบงก์สนองเต็มที่ไม่สนเงินเดือนจ่ายดีมีลด
10 ส.ค. 2554

กรุงไทยออมสินไอแบงก์สนองเต็มที่ไม่สนเงินเดือนจ่ายดีมีลด
3 ธนาคารรัฐเปิดกว้างรับรีไฟแนนซ์สินเชื่อบุคคลนันแบงก์ พ่วงรูดปรื๊ด ให้กู้สูงสุดไม่เกินรายละ 3 แสนบาท ไม่สนเงินเดือน กรุงไทยอุ้มคนเกษียณ
นายกรณ์ จาติกวณิช รมว.คลัง เปิดเผยว่า ธนาคารออมสิน ธนาคารกรุงไทย และธนาคารอิสลามแห่งประเทศไทย จะร่วมกันรับรีไฟแนนซ์สินเชื่อส่วนบุคคลของผู้ประกอบธุรกิจสินเชื่อบุคคลภายใต้การกำกับที่ไม่ใช่สถาบันการเงิน (นันแบงก์) ให้กับผู้มีประวัติการชำระหนี้ที่ดี วงเงินไม่เกินรายละ 3 แสนบาท คิดดอกเบี้ยแค่ 14% จากปกติ ที่มีการคิดดอกเบี้ยเฉลี่ย 28% ผ่อนชำระ 3 ปี
นายกรณ์ กล่าวว่า ลูกหนี้กลุ่มนี้มีอยู่ทั้งสิ้น 4 ล้านบัญชี เฉลี่ยมีการกู้ไม่เกิน 2 บัตรต่อราย เท่ากับว่ามีผู้มีสิทธิเข้าโครงการนี้ 2 ล้านราย มีวงเงินที่เข้าข่ายได้รับการช่วยเหลือคิดเป็นมูลหนี้ 6 หมื่นล้านบาท แต่ในเบื้องต้น 3 ธนาคารได้ตั้งเป้าหมายปล่อยกู้ไว้ 1 หมื่นล้านบาท เริ่มโครงการวันที่ 24 มิ.ย.30 ก.ย.นี้
ประชาชนเข้ามารีไฟแนนซ์สินเชื่อบุคคลสามารถยื่นเรื่องขอกู้ร่วมกับโครงการแก้หนี้บัตรเครดิตได้ แต่ต้องมียอดหนี้รวมกันไม่เกิน 3 แสนบาท และจะไม่มีการพิจารณาเรื่องแหล่งที่มาของรายได้ประกอบการพิจารณา เนื่องจากได้มีการหารือกับธนาคารแห่งประเทศไทยแล้วว่าโครงการนี้ไม่ได้เป็นการเพิ่มหนี้หรือก่อหนี้ใหม่ ลูกหนี้ได้รับการคัดกรองมาจากเจ้าหนี้แล้วจึงไม่จำเป็นต้องขอหลักฐานเงินเดือนอีก แต่ต้องตรวจเครดิตบูโร เพื่อดูสถานะของลูกหนี้ย้อนหลัง 1 ปีนับตั้งแต่วันที่ 1 เม.ย. 2554 
“กรณีที่ตรวจเครดิตบูโรแล้วพบว่าเคยมีปัญหาชำระหนี้ไม่ตรงเวลา 2 หรือ 3 ครั้งในรอบ 1 ปี ธนาคารอาจเรียกเอาหลักประกันอย่างอื่นเพิ่ม เช่น บุคคลค้ำประกัน” นายกรณ์ กล่าว 
นายกรณ์ กล่าวอีกว่า เป้าหมายของโครงการนี้คือ ต้องการให้ลูกหนี้ที่ดีได้รับการผ่อนปรนเรื่องดอกเบี้ย ซึ่งขณะนี้ได้รับรายงานว่ามีธนาคาร 2 แห่ง ที่ยอมปรับลดดอกเบี้ยให้ลูกหนี้บัตรเครดิตของตัวเองแล้วโดยคิดดอกเบี้ยแค่ 9.9% 
นายอารีพงศ์ ภู่ชอุ่ม ปลัดกระทรวงการคลัง กล่าวว่า เงื่อนไขการปล่อยกู้สินเชื่อบุคคล จะไม่เกี่ยวกับสินเชื่อเช่าซื้อลีสซิงรถยนต์ หรือรถมอเตอร์ไซค์ และกรณีที่ผู้ขอสินเชื่อเป็นหนี้กับนันแบงก์หลายแห่ง สามารถเลือกปรับโครงสร้างหนี้กับบางแห่งได้ แต่ต้องมีหนังสือแสดงเจตจำนงว่าจะไม่ก่อหนี้กับนันแบงก์อีกภายใน 1 ปี 
ทั้งนี้ ธนาคารกรุงไทย เปิดให้ข้าราชการบำนาญซึ่งมีอายุเกิน 60 ปี เข้าร่วมโครงการได้ และหากมีการผ่อนชำระหนี้ดีในปีแรกจะลดดอกเบี้ยให้ 0.5% เหลือ 13.50% ปีที่ 2 ลดให้อีก 1% เหลือ 13%